Program dohľadu nad trhom so svietidlami na r. 2014 vypracovala Slovenská obchodná inšpekcia (ďalej len SOI) ako orgán dozoru v oblasti bezpečnosti výrobkov, v zmysle              § 20 ods. 14 zákona č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb.  o priestupkoch v znení neskorších predpisov.

Hlavným cieľom programu dohľadu nad trhom so svietidlami / ďalej len program/ bola kontrola dodržiavania zákona č. 250/2007 Z. z. o ochrane spotrebiteľa, na základe ktorého sa na trh SR môžu uvádzať, ponúkať alebo predávať len bezpečné výrobky. 
Dôvodom zamerania programu práve na tento sortiment bola skutočnosť, že svietidlá patria medzi  výrobky, ktorých nebezpečnosť bola notifikovaná do systému RAPEX v r. 2012 a       r. 2013 spolu v 114 prípadoch, kedy notifikované druhy predstavovali závažné riziko ohrozenia zdravia, bezpečnosti alebo majetku osôb a teda nespĺňali požiadavky stanovené      na ich vlastnosti podľa  určených  technických požiadaviek. 

Základom pre návrh programu bol najmä zákon č. 264/1999 Z. z. o technických požiadavkách na výrobky a o posudzovaní zhody v znení neskorších predpisov a Nariadenie                     vlády SR č. 308/2004 Z. z. ktorým sa ustanovujú podrobnosti o technických požiadavkách a postupoch posudzovania zhody pre elektrické zariadenia, ktoré sa používajú v určitom rozsahu napätia   (v znení Nariadenia vlády SR č. 449/2007 Z. z.) a ktorým bola do právneho poriadku SR prebratá Smernica Európskeho parlamentu a Rady 2006/95/ES                              z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia. Pre niektoré druhy z nich, v závislosti na vyhotovení, platia aj požiadavky Smernice Európskeho parlamentu a Rady 2004/108/ES, transponovanej do Nariadenia vlády SR č. 194/2005 Z. z.                         o elektromagnetickej kompatibilite. 

	
Zameranie a formy kontroly

      Program dohľadu nad trhom so svietidlami bol realizovaný v dvoch etapách a konkrétne zahŕňal tieto skupiny výrobkov :

•	I. etapa - prenosné svietidlá pre deti a nočné svietidlá do sieťovej zásuvky  -  marec až máj, 
•	II. etapa - prenosné svietidlá na všeobecné použitie a vianočné svietiace reťazce – október, november.

Inšpektori uvedené skupiny svietidiel / ďalej len svietidlá/ kontrolovali tak na vstupe na jednotný trh EÚ – na hraniciach, v súlade s dikciou čl. 27 Nariadenia Európskeho parlamentu a Rady (ES)  č. 765/2008, ako aj  na trhu u výrobkov už uvedených a sprístupnených na národný trh SR.

Pri kontrole plnenia požiadaviek sa využívali formy:

-	vizuálna kontrola – bola zameraná na  kontrolu označenia CE, značených údajov  a bezpečnostných upozornení na výrobkoch a informácií pre spotrebiteľa, vrátane návodov  na ich používanie, 
-	kontrola dokumentov – ES vyhlásenia o zhode príp. ES certifikátu typu resp. protokolov o skúškach v prípadoch, ak existovali dôvody na obavy, že kontrolované druhy by mohli ohroziť zdravie a bezpečnosť spotrebiteľa,
-	kontrola skutočných vlastností – pri výrobkoch, ktoré vyvolávali domnienku, že môžu ohroziť bezpečnosť na základe doterajších poznatkov a skúseností inšpektorov SOI. Kontrola vlastností sa uskutočnila na fyzických vzorkách odobratých priamo z ponuky trhu v príslušných akreditovaných laboratóriách.

Okrem uvedených foriem kontroly sa v priebehu akcií zisťoval aj prípadný výskyt svietidiel, ktoré boli ako nebezpečné výrobky notifikované v systéme RAPEX už v predchádzajúcich rokoch.

Kontrola svietidiel vstupujúcich na trh EÚ

SOI spolupracovala pri kontrole dovážaných výrobkov z  3. krajín vstupujúcich na trh Európskej únie s colnými orgánmi na základe Nariadenia Európskeho  parlamentu a          Rady (ES) č. 765/2008.  
Ako orgán trhového dohľadu vykonávala kontroly na základe hlásení colných orgánov podľa rizikového profilu vypracovaného na jednotlivé sortimentné skupiny svietidiel. 
      Predmetom kontroly bolo zistiť či:
- výrobok má vlastnosti, ktoré vyvolávajú domnienku, že výrobok po jeho správnej inštalácii, 
   udržiavaní a používaní predstavuje vážne riziko pre zdravie, bezpečnosť, majetok  a životné 
   prostredie, 
- k výrobku je pripojená písomná elektronická dokumentácia požadovaná na základe     príslušných harmonizačných právnych predpisov EÚ alebo výrobok  je označený  v súlade s týmito právnymi predpismi,
- na výrobok bolo umiestnené označenie CE a či CE nie je značené chybným alebo 
   zavádzajúcim spôsobom.

V rámci rizikového profilu na svietidlá bolo na inšpektoráty SOI v roku 2014 zaslaných spolu 11 hlásení colných úradov. Následne SOI vykonala 6 kontrol dovozu v mieste colných úradov.  Výsledkom bolo vydanie 5 záväzných stanovísk pre colné úrady „Výrobok nie je v zhode – prepustenie do voľného obehu nepovolené“, na základe ktorých nebolo do voľného obehu prepustených 19 druhov svietidiel.  

Kontrola svietidiel už uvedených a sprístupnených na trh

Súhrn zistení 

	Inšpektori SOI prekontrolovali v rámci sektorového programu spolu 324 PJ, z čoho PJ     so zisteným nedostatkom tvorili 7,8 %.
Čo sa týka pozície kontrolovaných subjektov v dodávateľsko – odberateľskom reťazci  štyria boli dovozcovia a ostatní v pozícii distribútor. 

1/ Kontrola značenia
    V jednotlivých fázach programu bola správnosť a úplnosť značenia skontrolovaná spolu    na 3 024 druhoch svietidiel, pričom pri 196 druhoch boli zistené nedostatky.

Výsledky kontroly značenia sú uvedené v nasledovnej tabuľke :

počet kontrolovaných 
PJ	I.	fáza

         nedostatky              druhy  / hodnota      	II.	fáza

          nedostatky          druhy  /  hodnota	    Spolu I. a II. fáza

          nedostatky       druhy   /   hodnota	

324	
     81    /  2 196 €	
     115  /   47 230 €	
196   /    49 426 €	

V prípade zistených nedostatkov v značení boli kontrolovaným osobám uložené opatrenia, ktorými bol zakázaný ich predaj, prípadne ich predávajúci dobrovoľne prestali predávať, dodávať do ich odstránenia.
Podľa § 6 ods. 1 písm. a) zákona č. 128/2002 Z. z. v znení neskorších predpisov                na 79 druhov v hodnote 18 640 € uložili inšpektori  opatrenie na mieste na zákaz predaja, dodávky a distribúcie do vykonania nápravy v označovaní.  
V prípade 117 druhov v hodnote 30 786 € kontrolované osoby odstránili  zistené nedostatky značenia dobrovoľne. 

2/ Kontrola zhody a bezpečnosti 
Súlad vlastností svietidiel so stanovenými požiadavkami príslušných predpisov sa overoval
na vzorkách podozrivých z možných nedostatkov a odobratých z ponuky trhu.
Za týmto účelom bolo v rámci programu odobratých spolu 29 druhov svietidiel na overenie ich vlastností skúšaním v príslušnom akreditovanom laboratóriu. Skúšaním sa potvrdilo, že 21 druhov z odobratého počtu, t.j. 72,4%,  nevyhovelo požiadavkám predpisov.
  
Výsledky hodnotenia odobratých vzoriek sú v nasledovnej tabuľke :

             počet odobratých vzoriek	I.	Fáza
              druhy
nebezpečné/nezhodné	II.	Fáza
              druhy
nebezpečné/nezhodné	    Spolu I. a II.
              druhy
nebezpečné/nezhodné	

29	
5  / 5	
8 / 3	
13 / 8	

  Pri potvrdení nebezpečnosti druhov SOI uložila kontrolovaným subjektom opatrenia, ktorými bol zakázaný ich predaj a dodávka, prípadne ich predávajúci stiahli z predaja dobrovoľne. Súčasne im bol uložený záväzný pokyn oznámiť nebezpečnosť výrobkov spotrebiteľom a stiahnuť ich z trhu.    Oznamy o nebezpečných výrobkoch boli priebežne zverejňované na webovej stránke SOI s odporúčaním pre spotrebiteľov, aby v prípade, ak si takýto výrobok zakúpili, ho vo vlastnom záujme prestali používať.
V prípadoch zistenej nezhody vlastností svietidiel SOI umožnila kontrolovaným osobám prijať dobrovoľné opatrenia, že nebudú predmetné nezhodné výrobky predávať a stiahnu ich z trhu, resp. im inšpektori SOI uložili zákaz ich predaja, dodávky a ich stiahnutie z trhu. 

Výsledky kontroly v jednotlivých skupinách svietidiel

•	Prenosné svietidlá pre deti na nočné svietidlá do sieťovej zásuvky

V rámci 1. fázy programu bolo prekontrolovaných celkom 129 PJ,  z ktorých všetci boli na pozícii distribútor. Spolu sa  preverilo 814 druhov. Inšpektori zistili nedostatky                       v označení spolu na  81 druhoch v celkovej hodnote 2169 €. 

•	  Najčastejšie  zistené nedostatky značenia:
-	návod na použitie chýbal, bol nedostatočný alebo bol v cudzom jazyku – 42 druhov,
-	chýbalo označenie výrobku – 26 druhov
-	bezpečnostné upozornenia v cudzom jazyku – 18 druhov.
     Poznámka: u niektorých druhov sa vyskytlo viacero nedostatkov súčasne.  

•	   Na overenie bezpečnosti odobrali inšpektori z ponuky 12 druhov svietidiel, z ktorých     na   základe skúšania nevyhovelo požiadavkám 10 druhov a to konkrétne :

5 druhov  predstavovalo pre spotrebiteľa závažné riziko ohrozenia zdravia  a boli 
   kvalifikované ako  nebezpečné výrobky.  
  Dôvodom ich nebezpečnosti bolo zistené riziko elektrického šoku v dôsledku nasledovných chýb  v konštrukcii:
-    materiál, z ktorého je svietidlo vyrobené, nebol odolný voči teplu a ohňu,
-    riziko deformácie materiálu a následne riziko prístupu k živým častiam svietidla,
-    nevyhovujúca konštrukcia tienidla - riziko prístupu k živým častiam svietidla.

  5 druhov svietidiel bolo nezhodných s požiadavkami  NV SR   č. 308/2004 Z. z. v znení        NV SR č. 449/2007 Z. z. pre elektrické zariadenia, ktoré sa používajú v určitom rozsahu napätia.
  Najčastejšie príčiny nezhody boli nasledovné:
-	   svietidlo nevyhovelo tepelnej skúške, 
-	   časti z termoplastického materiálu  neboli odolné voči teplu a ohňu,
-	   svietidlo bolo dekorované farebným obrázkom s detským motívom. 

•	Prenosné svietidlá na všeobecné použitie a vianočné svietiace reťazce

V rámci 2. fázy programu bolo prekontrolovaných celkom 195 PJ, z ktorých štyri boli              na pozícii dovozca a ostatní na pozícii distribútor. U dovozcov bolo  prekontrolovaných 47 druhov a inšpektori zistili nedostatky pri 15 druhoch v celkovej hodnote 38 082 €.             Pri kontrolách u distribútorov bolo spolu preverených 2163 druhov  pritom inšpektori zistili nedostatky pri  100 druhoch v celkovej hodnote 9 148 €. 

•	  Najčastejšie boli zistené nasledovné nedostatky značenia:
-	chýbalo označenie výrobku – 73 druhov,
-	návod na použitie chýbal, bol nedostatočný alebo bol v cudzom jazyku – 40 druhov,
-	bezpečnostné upozornenia v cudzom jazyku – 17 druhov.
     Poznámka: u niektorých druhov sa vyskytlo viacero nedostatkov súčasne.  

•	Na overenie bezpečnosti odobrali inšpektori z ponuky 17 druhov vianočných svietiacich     reťazcov, z ktorých nevyhovelo stanoveným požiadavkám 11 druhov s nasledovným výsledkom:
    8 druhov  predstavovalo pre spotrebiteľa závažné riziko ohrozenia zdravia, v dôsledku 
    čoho   boli  nebezpečnými výrobkami.  
  Dôvodom závažného rizika ohrozenia zdravia bolo riziko elektrického šoku v dôsledku   nasledovných nedostatkov v konštrukcii: 
       -   nevyhovujúci prierez vodičov,
       - nevyhovujúca pevnosť blikacieho zariadenia a následne riziko prístupu k živým         častiam,
       - časti blikacieho zariadenia z termoplastického materiálu  neboli odolné voči teplu a ohňu.

     3 druhy svietidiel neboli v zhode s požiadavkami technických predpisov, konkrétne             s dikciou NV SR   č. 308/2004 Z. z. v znení NV SR č. 449/2007 Z. z. pre elektrické zariadenia, ktoré sa používajú v určitom rozsahu napätia.
     Najčastejšie príčiny nezhody svietidiel napájaných bezpečným napätím boli nasledovné:
-   nevyhovujúci prierez vodičov, 
     -   nevyhovujúca pevnosť blikacieho zariadenia. 

Zo 17 odobratých druhov vianočných svietiacich reťazcov, na základe ich konštrukcie bolo 14 druhov skúšaných aj na splnenie požiadaviek na elektromagnetickú kompatibilitu. Zo 14 skúšaných druhov nevyhovelo stanoveným požiadavkám na elektromagnetickú kompatibilitu 7 druhov.

Spolupráca s podnikateľskými subjektami 

S odvolaním na čl. 21 Nariadenia Európskeho parlamentu a Rady (ES) č.765/2008 ktorým  sa stanovujú požiadavky akreditácie a dohľadu nad trhom v súvislosti  s uvádzaním výrobkov na trh a ktorým sa zrušuje Nariadenie (EHS) č.339/93, SOI oznámila príslušným hospodárskym subjektom podľa  čl. 19 ods.3 citovaného predpisu  4 druhy so zistenou nezhodou ich vlastností s harmonizačnými predpismi. Súčasne ich vyzvala prijať a vykonať vlastné opatrenia na nápravu  ešte pred zásahom – obmedzením ich voľného pohybu               na národnom trhu SR  zo strany SOI. V prípade jedného nezhodného druhu výzva zostala      bez  reakcie a  opatrenia na ochranu trhu riešila SOI s jeho distribútormi, pri ďalších               3 nezhodných druhoch vykonali nápravné opatrenia dotknuté subjekty.

Záver

Tvorba  a  zameranie sektorového programu   vychádzalo z reálne zisťovanej situácie        pred rokom 2014 na jednotnom trhu EÚ, keď  SOI a aj partnerské orgány trhového dozoru iných členských štátov opakovane zistili a notifikovali do systému RAPEX väčší počet druhov svietidiel ako druhy so závažným rizikom pre spotrebiteľov. 

Výsledné zistenia z kontrolných akcií uskutočnených v rámci sektorového programu dohľadu SOI nad trhom s týmto sortimentom potvrdili pretrvávanie nedostatkov u svietidiel aj            v r. 2014.
Najmenej priaznivá situácia sa preukázala  v dodržiavaní požadovaného značenia, keď          cca 6,5% z kontrolovaných druhov svietidiel nebolo označené v súlade s platným predpisom. Na tomto zistení sa podieľali hlavne  svietidlá z I. fázy sektorového programu, ktoré vo svojej skupine vykázali 10%-nú chybovosť značenia. U svietidiel sa v oboch fázach opakovane zistili nedostatky  v označovaní výrobkov, chýbajúce návody aj bezpečnostné upozornenia v cudzom jazyku, čo je už chronickým a dlhodobým negatívom kontrolovaných sortimentov programu vôbec.
Čo sa týka úrovne dodržiavania požiadaviek na vlastnosti výrobkov programu,  vianočné svietiace reťazce kontrolované v jeho II. fáze  tvorili dominantnú časť vzoriek odobraných pre podozrenie na nezhodu - odber 17 druhov , z ktorých viac ako 64 %  nevyhovelo stanoveným požiadavkám. Za závažný je potrebné považovať fakt, že aj napriek tomu mali nevyhovujúce druhy označenie CE,  ktoré by malo predstavovať garanciu prezumpcie ich zhody                    s požiadavkami tak pre orgán dohľadu  ako aj subjekty dodávateľsko-odberateľského reťazca.
Vzhľadom na dlhodobú platnosť požiadaviek NV SR č. 308/2004 Z. z. táto skutočnosť  poukazuje  na nedodržiavanie technologickej disciplíny výrobcov, v dôsledku čoho stráca označenie CE na svojej kredibilite aj medzi spotrebiteľskou verejnosťou. 

Jasným pozitívom kontrol vykonaných v rámci programu bola skutočnosť, že v ponuke  na národnom trhu nebol zistený žiaden druh  svietidla, ktorý bol pred r. 2014 notifikovaný ako nebezpečný výrobok v systéme RAPEX.